**Ministru kabineta noteikumu “Grozījumi Ministru kabineta 2017.gada 28.februāra noteikumos Nr.102 “Noteikumi par oficiālās statistikas veidlapu paraugiem iepirkumu jomā un veidlapu iesniegšanas un aizpildīšanas kārtību”” projekta sākotnējās ietekmes novērtējuma ziņojums (anotācija)**

|  |
| --- |
| **Tiesību akta projekta anotācijas kopsavilkums** |
| Mērķis, risinājums un projekta spēkā stāšanās laiks (500 zīmes bez atstarpēm) | 2019.gada 13.martā stājās spēkā grozījumi Publisko iepirkumu likumā, paredzot Publisko iepirkumu likuma 5.panta 18.punktā jaunu iepirkuma procedūru piemērošanas izņēmumu, kā arī 5. panta 15. punktā paredzēto izņēmumu izsakot jaunā redakcijā, līdz ar to Ministru kabineta 2017.gada 28.februāra noteikumu Nr.102 “Noteikumi par oficiālās statistikas veidlapu paraugiem iepirkumu jomā un veidlapu iesniegšanas un aizpildīšanas kārtību” (turpmāk – Noteikumi Nr.102) 1.pielikums ir papildināms ar jaunu 180. rindas kodu, paredzot, ka pasūtītājs, sagatavojot pārskatu par iepirkumiem, norāda arī informāciju par Publisko iepirkumu likuma 5.panta 18.punktā paredzēto iepirkuma procedūru piemērošanas izņēmumu. |

|  |
| --- |
| **I. Tiesību akta projekta izstrādes nepieciešamība** |
| 1. | Pamatojums | Grozījumi Publisko iepirkumu likumā, kas stājās spēkā 2019.gada 13.martā. |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | Publisko iepirkumu likuma 77.pantā ir noteikts pilnvarojums Ministru kabinetam noteikt kārtību, kādā katru gadu līdz 1.aprīlim pasūtītāji iesniedz Iepirkumu uzraudzības birojam statistikas pārskatus par publiskā iepirkuma līgumiem. Tāpat minētais pants pilnvaro Ministru kabinetu noteikt statistikas pārskatu saturu.Noteikumi Nr.102 nosaka oficiālās statistikas veidlapu paraugus iepirkumu jomā, ko aizpilda pasūtītāji [Publisko iepirkumu likuma](http://likumi.lv/ta/id/133536-publisko-iepirkumu-likums) izpratnē, kā arī šo veidlapu iesniegšanas un aizpildīšanas kārtību.Ņemot vērā, ka 2019.gada 13.martā stājās spēkā grozījumi Publisko iepirkumu likumā, ar ko tiek papildināts Publisko iepirkumu likuma 5.pants ar 18.punktu, nosakot iepirkuma procedūru piemērošanas izņēmumu gadījumos, kad augstskolas vai koledžas izvēlas studiju virziena novērtēšanas veicēju, proti, tiek noteikts, ka Publisko iepirkumu likuma noteiktās iepirkuma procedūras, ja iepirkuma līguma paredzamā līgumcena ir mazāka par Ministru kabineta noteiktajām līgumcenu robežvērtībām, nepiemēro Akadēmiskās informācijas centra vai Eiropas augstākās izglītības kvalitātes nodrošināšanas reģistrā iekļautas kvalitātes nodrošināšanas aģentūras sniegtajiem pakalpojumiem studiju virziena novērtēšanas procesā.Šādu izņēmumu Publisko iepirkumu likumā bija nepieciešams noteikt, ņemot vērā, ka no 2019.gada 1.janvāra saskaņā ar Augstskolu likumu studiju virziena novērtēšanu ir atļauts veikt Akadēmiskās informācijas centram vai Eiropas augstākās izglītības kvalitātes nodrošināšanas reģistrā iekļautai kvalitātes nodrošināšanas aģentūrai, līdz ar to neviena cita institūcija Latvijas Republikā nav tiesīga veikt studiju virziena novērtēšanu. Būtiski ir, ka Akadēmiskās informācijas centrs un Eiropas augstākās izglītības kvalitātes nodrošināšanas reģistrā iekļautās kvalitātes nodrošināšanas aģentūras jau ir atzītas par atbilstošām studiju virziena novērtēšanas veikšanai, konkrētas procedūras rezultātā izvērtējot to atbilstību Standartiem un vadlīnijām kvalitātes nodrošināšanai Eiropas augstākās izglītības telpā, ko izvērtē Eiropas Asociācija kvalitātes nodrošināšanai augstākajā izglītībā.Ņemot vērā Publisko iepirkumu likuma 5.panta 18.punktā paredzēto iepirkuma procedūru piemērošanas izņēmumu, tad Noteikumu Nr.102 1.pielikumu ir paredzēts papildināt ar jaunu 180. rindas kodu, paredzot, ka pasūtītājs, sagatavojot pārskatu par iepirkumiem, norāda arī informāciju par Publisko iepirkumu likuma 5.panta 18.punktā paredzēto iepirkuma procedūru piemērošanas izņēmumu.Šobrīd Noteikumu Nr.102 1.pielikuma 3.sadaļa “Publisko iepirkumu likuma piemērošanas izņēmumi” neparedz pasūtītājiem norādīt Publisko iepirkumu likuma 4.pantā ietvertos izņēmumus. Lai iegūtu pilnīgu statistiku par iepirkuma procedūru piemērošanas izņēmumiem, nepieciešams precizēt attiecīgo veidlapas sadaļu. Noteikumu projekts paredzēs, ka pasūtītājiem Noteikumu Nr.102 1.pielikuma 3.sadaļā būs jānorāda informācija arī par Publisko iepirkumu likuma 4.pantā minētā izņēmuma piemērošanu.Vienlaikus Noteikumu Nr.102 1.pielikums tiek tehniski precizēts, precizējot rindas kodu numerāciju un 150. rindas kodā tiek redakcionāli precizēts iepirkumu procedūras piemērošanas izņēmums atbilstoši Publisko iepirkumu likuma 5.panta 15.punktā veiktajiem precizējumiem, kas stājās spēkā 2019.gada 13.martā.  |
| 3. | Projekta izstrādē iesaistītās institūcijas un publiskas personas kapitālsabiedrības | Finanšu ministrija, Iepirkumu uzraudzības birojs. |
| 4. | Cita informācija | Nav |

|  |
| --- |
| **II. Tiesību akta projekta ietekme uz sabiedrību, tautsaimniecības attīstību un administratīvo slogu** |
| 1. | Sabiedrības mērķgrupas, kuras tiesiskais regulējums ietekmē vai varētu ietekmēt | 1692 Pasūtītāji Publisko iepirkumu likuma izpratnē, kuriem ir pienākums aizpildīt Noteikumu Nr.102 veidlapas. Iepirkumu uzraudzības biroja darbinieki, kuri iesaistīti pārskatu veidlapu pārbaudē. |
| 2. | Tiesiskā regulējuma ietekme uz tautsaimniecību un administratīvo slogu | Noteikumu projekts tieši neietekmēs tautsaimniecību un uzņēmējdarbības vidi. |
| 3. | Administratīvo izmaksu monetārs novērtējums | Projekts šo jomu neskar. |
| 4. | Atbilstības izmaksu monetārs novērtējums | Projekts šo jomu neskar. |
| 5. | Cita informācija | Nav. |

|  |
| --- |
| **III. Tiesību akta projekta ietekme uz valsts budžetu un pašvaldību budžetiem** |
| Projekts šo jomu neskar. |

|  |
| --- |
| **IV. Tiesību akta projekta ietekme uz spēkā esošo tiesību normu sistēmu** |
| Projekts šo jomu neskar. |

|  |
| --- |
| **V. Tiesību akta projekta atbilstība Latvijas Republikas starptautiskajām saistībām** |
| Projekts šo jomu neskar. |

|  |
| --- |
| **VI. Sabiedrības līdzdalība un komunikācijas aktivitātes** |
| 1. | Plānotās sabiedrības līdzdalības un komunikācijas aktivitātes saistībā ar projektu | Par noteikumu projektu izstrādāta un Finanšu ministrijas tīmekļvietnes sadaļā “Sabiedrības līdzdalība” 2019.gada 9.septembrī tika publicēta uzziņa, kurā norādīts noteikumu projekta mērķis, izstrādes laiks, plānotā virzība un atbildīgā amatpersona (https://www.fm.gov.lv/lv/sabiedribas\_lidzdaliba/tiesibu\_aktu\_projekti/publisko\_iepirkumu\_politika#project595). |
| 2. | Sabiedrības līdzdalība projekta izstrādē | Sabiedrības pārstāvji varēja līdzdarboties projekta izstrādē, rakstveidā sniedzot viedokļus par projektu, kas 2019.gada 9.septembrī publicēts Finanšu ministrijas tīmekļvietnē sadaļā “Sabiedrības līdzdalība” – “Tiesību aktu projekti” – “Publisko iepirkumu politika”, tīmekļvietne:https://www.fm.gov.lv/lv/sabiedribas\_lidzdaliba/tiesibu\_aktu\_projekti/publisko\_iepirkumu\_politika/#project541. |
| 3. | Sabiedrības līdzdalības rezultāti | Laikā no šīs sadaļas 2.punktā minētās uzziņas publicēšanas Finanšu ministrijas tīmekļvietnē līdz noteikumu projekta izsludināšanai Valsts sekretāru sanāksmē netika saņemti sabiedrības pārstāvju priekšlikumi vai komentāri attiecībā uz noteikumu projektu. |
| 4. | Cita informācija | Nav. |

|  |
| --- |
| **VII. Tiesību akta projekta izpildes nodrošināšana un tās ietekme uz institūcijām** |
| Projekts šo jomu neskar. |

Finanšu ministrs J.Reirs